Verbode middels: Dyantyi wag | Netwerk24
Verbode middels: Dyantyi wag
Deur Christo Buchner 25 Augustus 2019 15:15
Aphiwe Dyantyi in Junie in aksie vir die Leeus in ’n Superrugby-wedstryd teen die Hurricanes.Foto: Gallo Images
Dyantyi, wat nie Maandag in die Wêreldbekergroep aangekondig sal word nie nadat hy ’n geruime tyd buite aksie was weens ’n dyspierbesering, is positief getoets vir die gebruik van ’n verbode middel.
Hy is op 2 Julie vanjaar op ’n Springbok-kamp getoets en dit het die skok-resultaat gelewer dat hy ’n verbode middel sou gebruik het.
Die versoek vir ’n B-toets is gerig en daardie resultaat sal glo binnekort bekend wees.
Dyantyi het Saterdag in ’n nuusverklaring ten sterkste ontken dat hy verbode middels gebruik het om sy vertoning op die veld te verbeter. Volgens hom het hy glad nie doelbewus of selfs per ongeluk enige sulke middels gebruik nie.
“Ek glo in harde werk en om alles op ’n eerlike manier doen. Ek het nog nooit gekul nie en sal dit ook nie doen nie,” sê die 24-jarige wat verlede jaar as Wêreldrugby se nuweling van die jaar aangewys is.
“Die nuus dat daar ’n verbode middel in my bloed was, is ’n geweldige skok vir my. Met die hulp van die bestuurspan en ander kenners word alles moontlik gedoen om agter die kap van die byl te kom en vas te stel hoe dit kon gebeur het.
“Ek wil hê geregtigheid moet geskied en dat my onskuld bewys moet word,” sê Dyantyi.
“As ’n professionele sportman op nasionale en internasionale vlak word ek gereeld vir verbode middels getoets.
“Ons weet dat ons minstens twee tot vier keer per jaar getoets word. Om dus enige verbode middel te gebruik sal nie net onverantwoordelik wees nie, maar dit is iets waaraan ek nie eens sal dink om bewustelik te gebruik nie.
“Dit sal sinneloos en baie dom wees,” sê die blitsvleuel van die Bokke en die Leeus.
Dyantyi sê hy is op 15 Junie ook getoets, wat toe skoon was.
Hy is reeds die laaste twee maande langs die kantlyn weens ’n dyspierbesering.
Dyantyi het sy spanmaats en spanbestuur by die Leeus en die Springbokke, asook sy familie en vriende, om verskoning gevra.
Rudolf Straeuli, uitvoerende hoof van die Leeus, het Sondag gesê hy kan geen kommentaar lewer nie, want dit is ’n proses wat sy verloop moet neem.
Meer oor: Aphiwe Dyantyi | Springbokke | Opkikkers